CELEX: 32010D0634
Language: el
Date: 2010-10-22 00:00:00
Title: 2010/634/ΕΕ: Απόφαση της Επιτροπής, της 22ας Οκτωβρίου 2010 , σχετικά με την αναπροσαρμογή της ενωσιακής ποσότητας εκχωρητέων δικαιωμάτων εκπομπής για το 2013 στο πλαίσιο του συστήματος της ΕΕ και την κατάργηση της απόφασης 2010/384/ΕΕ [κοινοποιηθείσα υπό τον αριθμό Ε(2010) 7180]

23.10.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 279/34
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 22ας Οκτωβρίου 2010
   σχετικά με την αναπροσαρμογή της ενωσιακής ποσότητας εκχωρητέων δικαιωμάτων εκπομπής για το 2013 στο πλαίσιο του συστήματος της ΕΕ και την κατάργηση της απόφασης 2010/384/ΕΕ
   [κοινοποιηθείσα υπό τον αριθμό Ε(2010) 7180]
   (2010/634/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (1), και ιδίως το άρθρο 9 και το άρθρο 9α παράγραφος 3,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 9α της οδηγίας 2003/87/ΕΚ, η ενωσιακή ποσότητα δικαιωμάτων πρέπει να αναπροσαρμόζεται ώστε να αντικατοπτρίζει τα εκχωρηθέντα δικαιώματα στις εγκαταστάσεις που περιλαμβάνονταν στο σύστημα εμπορίας δικαιωμάτων εκπομπής της ΕΕ κατά την περίοδο 2008-2012 σύμφωνα με το άρθρο 24 παράγραφος 1 της οδηγίας 2003/87/ΕΚ. Η ενωσιακή ποσότητα δικαιωμάτων πρέπει επίσης να αναπροσαρμόζεται όσον αφορά τις εγκαταστάσεις που αναλαμβάνουν δραστηριότητες οι οποίες παρατίθενται στο παράρτημα I της οδηγίας και θα ενταχθούν στο σύστημα της ΕΕ μόνο από το 2013 και μετά.
            
         
               (2)
            
            
               Σύμφωνα με το άρθρο 9 της οδηγίας 2003/87/ΕΚ, η απόφαση 2010/384/ΕΕ της Επιτροπής, της 9ης Ιουλίου 2010, σχετικά με την κοινοτική ποσότητα εκχωρητέων δικαιωμάτων για το 2013 στο πλαίσιο του συστήματος εμπορίας δικαιωμάτων εκπομπής της ΕΕ (2), καθόρισε την απόλυτη ποσότητα δικαιωμάτων για το 2013, για ολόκληρη την Ένωση, βάσει των συνολικών ποσοτήτων δικαιωμάτων που εκχωρούν ή πρόκειται να εκχωρήσουν τα κράτη μέλη σύμφωνα με τις αποφάσεις της Επιτροπής σχετικά με τα εθνικά τους σχέδια κατανομής για την περίοδο 2008-2012. Δεδομένου ότι προέκυψαν συμπληρωματικές πληροφορίες μετά την έκδοση της εν λόγω απόφασης, αυτή πρέπει να καταργηθεί και να αντικατασταθεί.
            
         
               (3)
            
            
               Κατόπιν των αιτήσεων που υπέβαλαν ορισμένα κράτη μέλη για τη μονομερή ένταξη πρόσθετων δραστηριοτήτων και αερίων στο σύστημα της ΕΕ δυνάμει του άρθρου 24 παράγραφος 1 της οδηγίας 2003/87/ΕΚ, δραστηριότητες που δεν περιλαμβάνονταν προηγουμένως στο σύστημα της ΕΕ εντάχθηκαν σ’αυτό με τις αποφάσεις της Επιτροπής Ε(2008) 7867, Ε(2009) 3032 και Ε(2009) 9849. Για τους σκοπούς της παρούσας απόφασης, θα πρέπει να ληφθούν υπόψη οι αιτήσεις που υποβλήθηκαν σύμφωνα με το άρθρο 24 παράγραφος 1 της οδηγίας 2003/87/ΕΚ και εγκρίθηκαν για ένταξη από την Επιτροπή πριν από τις 31 Αυγούστου 2010. Θα εξακολουθήσει να είναι δυνατή η αποτύπωση περιπτώσεων ένταξης που εγκρίθηκαν από την Επιτροπή μετά την ημερομηνία αυτή, σε μελλοντικές αναπροσαρμογές της ενωσιακής ποσότητας δικαιωμάτων για το 2013. Σύμφωνα με το άρθρο 9α παράγραφος 1 της οδηγίας 2003/87/ΕΚ, από το 2010 και έπειτα η ενωσιακή ποσότητα δικαιωμάτων πρέπει να αναπροσαρμόζεται με εφαρμογή του γραμμικού συντελεστή που αναφέρεται στο άρθρο 9 της οδηγίας.
            
         
               (4)
            
            
               Σύμφωνα με το άρθρο 2 παράγραφος 1 της οδηγίας 2009/29/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, για τροποποίηση της οδηγίας 2003/87/ΕΚ με στόχο τη βελτίωση και την επέκταση του συστήματος εμπορίας δικαιωμάτων εκπομπής αερίων θερμοκηπίου της Κοινότητας (3), τα κράτη μέλη έθεσαν σε ισχύ τις αναγκαίες νομοθετικές, κανονιστικές και διοικητικές διατάξεις ώστε να εξασφαλίσουν ότι οι φορείς εκμετάλλευσης εγκαταστάσεων που αναλαμβάνουν δραστηριότητες οι οποίες παρατίθενται στο παράρτημα Ι της οδηγίας 2003/87/ΕΚ και θα ενταχθούν στο σύστημα της ΕΕ μόνο από το 2013 και μετά, θα είναι σε θέση να υποβάλουν στη σχετική αρμόδια αρχή δεόντως τεκμηριωμένα και ελεγμένα από ανεξάρτητο φορέα δεδομένα εκπομπών. Τα δεδομένα αυτά είναι αναγκαία προκειμένου να ληφθούν υπόψη για την αναπροσαρμογή της ενωσιακής ποσότητας δικαιωμάτων. Τα κράτη μέλη όφειλαν να κοινοποιήσουν τα δεόντως τεκμηριωμένα δεδομένα εκπομπών έως τις 30 Ιουνίου 2010.
            
         
               (5)
            
            
               Προκειμένου να εξασφαλιστούν ίσοι όροι ανταγωνισμού για όλες τις εγκαταστάσεις, τα δεδομένα εκπομπών που κοινοποιήθηκαν από τα κράτη μέλη στην Επιτροπή θα πρέπει να προσαρμοστούν ώστε να ληφθούν υπόψη οι προσπάθειες μείωσης των εκπομπών που θα αναμένονταν από τις εγκαταστάσεις οι οποίες θα ενταχθούν στο σύστημα της ΕΕ μόνο από το 2013 και μετά, εάν αυτές είχαν ενταχθεί σ’ αυτό το 2005. Επίσης, σύμφωνα με το άρθρο 9α παράγραφος 2 της οδηγίας, η ενωσιακή ποσότητα δικαιωμάτων πρέπει να αναπροσαρμοστεί, από το 2010 και έπειτα, με εφαρμογή του γραμμικού συντελεστή που αναφέρεται στο άρθρο 9 της οδηγίας. Σε περίπτωση προσχώρησης νέων κρατών μελών στην Ένωση, θα εξακολουθήσει να είναι δυνατή η αποτύπωση συμπληρωματικών πληροφοριών σε μελλοντικές αναπροσαρμογές της ενωσιακής ποσότητας δικαιωμάτων.
            
         
               (6)
            
            
               Στην περίπτωση κατά την οποία κράτη μέλη κοινοποίησαν εκπομπές από εγκαταστάσεις παραγωγής αμμωνίας ή ανθρακικού νατρίου οι οποίες θα ενταχθούν στο σύστημα της ΕΕ μόνο από το 2013 και μετά, οι εκπομπές βάσει των οποίων υπολογίστηκε η αναπροσαρμογή της ενωσιακής ποσότητας δικαιωμάτων που καθορίζεται στην παρούσα απόφαση ελήφθησαν υπόψη με την παραδοχή ότι αποτελούν εκπομπές κατά την έννοια του άρθρου 3 στοιχείο β) της οδηγίας 2003/87/ΕΚ. Για να διασφαλισθεί η συνέπεια μεταξύ της συνολικής ποσότητας δικαιωμάτων του συστήματος της ΕΕ και των εκπομπών για τις οποίες πρέπει να παραδοθούν δικαιώματα, θα εξακολουθήσει να είναι δυνατή η αναθεώρηση της ενωσιακής ποσότητας δικαιωμάτων, εάν ο κανονισμός που πρόκειται να θεσπιστεί σύμφωνα με το άρθρο 14 παράγραφος 1 της οδηγίας 2003/87/ΕΚ αποκλίνει από την προσέγγιση αυτή.
            
         
               (7)
            
            
               Για την αποφυγή διπλής μέτρησης, στην αναπροσαρμογή της ενωσιακής ποσότητας δικαιωμάτων θα πρέπει να ληφθούν υπόψη μόνο οι κοινοποιηθείσες εκπομπές από δραστηριότητες του παραρτήματος I της οδηγίας 2003/87/ΕΚ, οι οποίες θα υπαχθούν στο πεδίο εφαρμογής του συστήματος της ΕΕ το 2013.
            
         
               (8)
            
            
               Σύμφωνα με το άρθρο 27 της οδηγίας 2003/87/ΕΚ, τα κράτη μέλη δύνανται να εξαιρέσουν από το σύστημα της ΕΕ ορισμένες εγκαταστάσεις, με την προϋπόθεση ότι θα κοινοποιήσουν καθεμία από αυτές στην Επιτροπή, το αργότερο έως τις 30 Σεπτεμβρίου 2011, και ότι η τελευταία δεν θα προβάλει αντιρρήσεις. Η Επιτροπή δεν έχει λάβει μέχρι σήμερα σχετικές κοινοποιήσεις από τα κράτη μέλη. Θα εξακολουθήσει να είναι δυνατή η αποτύπωση εξαιρέσεων αυτού του είδους σε μελλοντικές αναπροσαρμογές της ενωσιακής ποσότητας δικαιωμάτων για το 2013.
            
         
               (9)
            
            
               Ενδέχεται να χρειαστεί να ληφθούν υπόψη συμπληρωματικές πληροφορίες που θα προκύψουν όσον αφορά την ενωσιακή ποσότητα δικαιωμάτων η οποία προβλέπεται στο άρθρο 9 της οδηγίας 2003/87/ΕΚ και καθορίστηκε με την απόφαση 2010/384/ΕΕ. Θα εξακολουθήσει να είναι δυνατή η αποτύπωση αυτών των συμπληρωματικών πληροφοριών σε μελλοντικές αναπροσαρμογές της ενωσιακής ποσότητας δικαιωμάτων για το 2013.
            
         
               (10)
            
            
               Με βάση τις πληροφορίες που προέκυψαν μετά την έκδοση της απόφασης 2010/384/ΕΕ, η μέση ετήσια συνολική ποσότητα των δικαιωμάτων που εκχώρησαν τα κράτη μέλη σύμφωνα με τις αποφάσεις της Επιτροπής σχετικά με τα εθνικά σχέδια κατανομής για την περίοδο 2008-2012, η οποία λαμβάνεται υπόψη για τον υπολογισμό της ενωσιακής ποσότητας δικαιωμάτων σύμφωνα με το άρθρο 9 της οδηγίας 2003/87/ΕΚ, ανέρχεται σε 2 037 227 209.
            
         
               (11)
            
            
               Για το 2013, η προβλεπόμενη στο άρθρο 9 της οδηγίας 2003/87/ΕΚ απόλυτη ποσότητα δικαιωμάτων, για ολόκληρη την Ένωση, ανέρχεται σε 1 930 883 949.
            
         
               (12)
            
            
               Για το 2013, η ποσότητα των εκχωρητέων δικαιωμάτων για εγκαταστάσεις που εντάχθηκαν στο σύστημα της ΕΕ κατά την περίοδο 2008-2012 σύμφωνα με το άρθρο 24 παράγραφος 1 της οδηγίας 2003/87/ΕΚ, προσαρμοσμένη κατά τον γραμμικό συντελεστή που αναφέρεται στο άρθρο 9 της ίδιας οδηγίας, ανέρχεται σε 1 328 218.
            
         
               (13)
            
            
               Για το 2013, η ποσότητα των εκχωρητέων δικαιωμάτων για εγκαταστάσεις που θα ενταχθούν στο σύστημα της ΕΕ από το 2013 και έπειτα, προσαρμοσμένη κατά τον γραμμικό συντελεστή που αναφέρεται στο άρθρο 9 της προαναφερόμενης οδηγίας, ανέρχεται σε 106 940 715.
            
         
               (14)
            
            
               Βάσει των άρθρων 9 και 9α, η συνολική ποσότητα των εκχωρητέων δικαιωμάτων από το 2013 και έπειτα θα μειώνεται ετησίως με γραμμικό συντελεστή 1,74 %, ήτοι κατά 37 435 387 δικαιώματα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για το 2013, η συνολική απόλυτη ποσότητα δικαιωμάτων για ολόκληρη την Ένωση, η οποία αναφέρεται στο άρθρο 9 και στο άρθρο 9α παράγραφοι 1 και 2 της οδηγίας 2003/87/ΕΚ, ανέρχεται σε 2 039 152 882.
   Άρθρο 2
   Η απόφαση 2010/384/ΕΕ καταργείται.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 22 Οκτωβρίου 2010.
      
         
            Για την Επιτροπή
         
         Connie HEDEGAARD
         
            Μέλος της Επιτροπής
         
      
   
   
      (1)  ΕΕ L 275 της 25.10.2003, σ. 32.
   
      (2)  ΕΕ L 175 της 10.7.2010, σ. 36.
   
      (3)  ΕΕ L 140 της 5.6.2009, σ. 63.